CELEX: 32012D0706(02)
Language: ro
Date: 2012-07-03 00:00:00
Title: Decizia Comisiei din 3 iulie 2012 de înființare a Forumului UE privind TVA

6.7.2012   
            
            
               RO
            
            
               Jurnalul Oficial al Uniunii Europene
            
            
               C 198/4
            
         DECIZIA COMISIEI
   din 3 iulie 2012
   de înființare a Forumului UE privind TVA
   2012/C 198/05
   COMISIA EUROPEANĂ,
   având în vedere Tratatul privind funcționarea Uniunii Europene,
   întrucât:
   
               (1)
            
            
               În comunicarea sa din decembrie 2008 (1), Comisia a prezentat un plan de acțiune pe termen scurt pentru combaterea fraudei în domeniul TVA. Ea a mai recomandat un proces de reflecție cu privire la o abordare pe termen mai lung, care să ia în considerare evoluțiile tehnologice și noile strategii privind respectarea normelor și monitorizarea, cu obiectivul general de a reduce gradul de implicare a autorităților fiscale și sarcinile administrative care împovărează întreprinderile.
            
         
               (2)
            
            
               În plus, având în vedere rolul determinant al contribuabililor în buna funcționare a sistemului TVA și faptul că relația lor cu autoritățile fiscale ar trebui să se bazeze pe încredere, fapt care ar putea avea un impact de amploare asupra costurilor de administrare a sistemului, Comisia a propus să se aibă în vedere o nouă abordare bazată pe respectarea voluntară a obligațiilor, pe evaluarea riscurilor și pe supraveghere. În acest sens, s-a făcut apel la expertiza reprezentanților întreprinderilor, care au fost invitați să contribuie la această reflecție cu privire la strategia pe termen lung.
            
         
               (3)
            
            
               În martie 2010, a fost instituit „Grupul de reprezentanți ai întreprinderilor experți în buna funcționare a TVA în UE”, denumit în continuare „grupul de reprezentanți ai întreprinderilor experți în domeniul TVA”. Scopul creării sale a fost acela de a se discuta la nivelul UE problemele practice concrete care decurg din gestionarea sistemului TVA la nivelul aplicării în state membre, precum și de a se propune soluții pentru reducerea sarcinilor administrative.
            
         
               (4)
            
            
               În data de 23 februarie 2011, statele membre au căzut de acord cu privire la crearea unui nou grup de experți ad-hoc, cunoscut sub numele de „platforma de dialog a autorităților fiscale”. Mediul de afaceri în continuă schimbare a determinat anumite state membre să elaboreze, pentru întreprinderi, strategii orientate către client, care se caracterizează prin înțelegerea diferitelor grupuri de contribuabili/clienți, a comportamentelor acestora și a dificultăților cu care se confruntă în relația cu autoritățile fiscale, indiferent dacă este vorba de depunerea unei declarații fiscale individuale sau de nevoile marilor întreprinderi. Obiectivul acestei abordări a fost acela de a uniformiza normele impuse întreprinderilor care respectă legea, astfel încât să se asigure condiții egale de concurență; de asemenea, această strategie a permis autorităților fiscale să aloce resurse pentru combaterea mai eficientă a fraudei.
            
         
               (5)
            
            
               Ambele grupuri de experți au fost instituite pentru a pregăti dialogul dintre autoritățile fiscale și experții economici, care urmează să se desfășoare la nivelul UE în cadrul unui nou forum.
            
         
               (6)
            
            
               În vederea ameliorării guvernanței TVA la nivelul UE, în conformitate cu Comunicarea Comisiei privind viitorul TVA (Spre un sistem de TVA mai simplu, mai solid și mai eficient adaptat la piața unică (2)), părțile interesate au susținut, de asemenea, crearea unui canal de comunicare la nivelul UE, prin care autoritățile fiscale, reprezentanții întreprinderilor și Comisia să fie în măsură să facă schimb de opinii privind aspectele practice ale administrării TVA.
            
         
               (7)
            
            
               Identificarea celor mai bune practici ale ambelor părți ar putea contribui la raționalizarea administrării sistemului TVA și, astfel, la reducerea costurilor aferente respectării legislației, contribuind, în același timp, la asigurarea veniturilor din TVA. Este, prin urmare, necesar să se instituie un forum al UE privind TVA (reunind statele membre și părțile interesate și prezidat de Comisie) și să se definească sarcinile și structura acestuia.
            
         
               (8)
            
            
               Forumul UE privind TVA este o platformă structurată de dialog, menită să îmbunătățească relația dintre întreprinderi și autoritățile fiscale, pentru a crea condițiile unei bune funcționări a actualului sistem al TVA în UE, reducându-se astfel costurile și sarcina administrativă pentru ambele părți. Este necesar să se discute probleme practice concrete care decurg din gestionarea sistemului TVA și să se formuleze sugestii cu privire la posibile soluții.
            
         
               (9)
            
            
               Forumul va fi prezidat de Comisie și se va compune din autoritățile fiscale ale statelor membre și organizații ale întreprinderilor sau ale profesioniștilor din domeniul fiscal; autoritățile și organizațiile din statele membre își vor desemna reprezentanții.
            
         
               (10)
            
            
               Este necesară definirea unor norme privind divulgarea informațiilor de către membrii forumului, fără a aduce atingere normelor Comisiei privind securitatea, prevăzute în anexa la Decizia 2001/844/CE, CECO, Euratom a Comisiei (3).
            
         
               (11)
            
            
               Datele cu caracter personal trebuie prelucrate în conformitate cu Regulamentul (CE) nr. 45/2001 al Parlamentului European și al Consiliului din 18 decembrie 2000 privind protecția persoanelor fizice cu privire la prelucrarea datelor cu caracter personal de către instituțiile și organele comunitare și privind libera circulație a acestor date (4),
            
         ADOPTĂ PREZENTA DECIZIE:
   Articolul 1
   Obiect
   Se instituie grupul de experți „Forumul UE privind TVA”, denumit în continuare „forumul”.
   Articolul 2
   Misiune
   Misiunea forumului constă în:
   
               (a)
            
            
               a crea o platformă în cadrul căreia experții reprezentanți ai întreprinderilor și ai autorităților fiscale naționale să poată purta discuții informale cu privire la probleme specifice administrației fiscale în domeniul TVA cu care se confruntă în prezent ambele părți în context transfrontalier;
            
         
               (b)
            
            
               a discuta informații practice furnizate de autoritățile fiscale și de experții din sectorul întreprinderilor și a identifica modalități de administrare mai eficientă a actualului sistem al TVA, inclusiv prin combaterea fraudei, în interesul ambelor părți, cu scopul de a asigura o mai bună funcționare a sistemului TVA existent;
            
         
               (c)
            
            
               a sprijini Comisia în promovarea bunelor practici, printre care utilizarea tehnologiilor informației, demers care ar putea conduce la dezvoltarea unui sistem al TVA mai eficient, mai sigur, mai corect și mai rentabil, în interesul ambelor părți;
            
         
               (d)
            
            
               a coopera, dacă este necesar, cu alte organisme sau comitete care desfășoară activități în domeniul TVA sau de cooperarea administrativă în domeniul fiscal.
            
         Articolul 3
   Consultare
   Comisia poate consulta forumul cu privire la orice chestiune referitoare la administrația fiscală în domeniul TVA.
   Articolul 4
   Componență – Numirea membrilor
   (1)   Forumul este format din maximum 45 de membri.
   (2)   Forumul cuprinde:
   
               (a)
            
            
               un reprezentant din fiecare stat membru;
            
         
               (b)
            
            
               reprezentanți a maximum 15 organizații ale întreprinderilor sau ale profesioniștilor din domeniul fiscal.
            
         (3)   Autoritățile fiscale din fiecare stat membru nominalizează câte un reprezentant din rândul funcționarilor responsabili, în mediul european al TVA, de probleme legate de administrația fiscală, de respectarea legislației și de serviciile către utilizatori.
   (4)   Directorul general pentru impozitare și uniune vamală desemnează organizațiile menționate la articolul 4 alineatul (2) litera (b) care au competențe în domeniile menționate la articolul 2 și care au răspuns unui apel pentru depunerea candidaturilor.
   (5)   Organizațiile desemnează un reprezentant și un supleant pentru situațiile în care primul este absent sau indisponibil. Directorul general pentru impozitare și uniune vamală poate refuza un reprezentant sau un supleant propus de o organizație în cazul în care consideră că acesta nu prezintă profilul solicitat în apelul pentru depunerea candidaturilor. În astfel de cazuri, organizația respectivă este invitată să desemneze un alt reprezentant sau un alt membru supleant.
   (6)   Supleanții sunt numiți în același condiții ca membrii; ei îi înlocuiesc în mod automat pe membrii absenți sau indisponibili.
   (7)   Organizațiile sunt desemnate pentru o perioadă de trei ani, cu excepția cazului în care sunt înlocuite sau excluse în conformitate cu alineatul (9). Mandatul lor poate fi reînnoit în urma unui nou apel pentru candidaturi.
   (8)   Organizațiile considerate apte pentru a deveni membre, dar nedesemnate, pot fi înscrise pe o listă de rezervă care se păstrează timp de trei ani și pe care Comisia o poate folosi pentru numirea unor supleanți.
   (9)   Organizațiile menționate la articolul 4 alineatul (2) litera (b), sau reprezentanții acestora, pot fi înlocuite sau excluse pentru restul perioadei mandatului în oricare din următoarele cazuri:
   
               (a)
            
            
               dacă organizația sau reprezentantul său nu mai este în măsură să contribuie în mod concret la lucrările forumului;
            
         
               (b)
            
            
               dacă organizația sau reprezentantul său nu respectă condițiile prevăzute la articolul 339 din Tratatul privind funcționarea Uniunii Europene;
            
         
               (c)
            
            
               dacă organizația sau reprezentantul său nu este independentă de orice influență exterioară;
            
         
               (d)
            
            
               dacă organizația sau reprezentantul său nu a informat Comisia, în timp util, cu privire la existența unui conflict de interese;
            
         
               (e)
            
            
               dacă organizația sau reprezentantul său își prezintă demisia;
            
         
               (f)
            
            
               dacă înlocuirea sau excluderea este de dorit pentru a menține o reprezentare echilibrată a diferitelor domenii de expertiză și de interes.
            
         Directorul general pentru impozitare și uniune vamală poate cere unei organizații să desemneze un alt reprezentant sau un alt membru supleant pe baza uneia sau mai multora dintre condițiile stabilite la alineatul (9) din prezentul articol.
   (10)   Numele organizațiilor și ale reprezentanților acestora se publică în registrul grupurilor de experți și al altor entități similare al Comisiei, denumit în continuare „registru”, precum și pe un site web dedicat.
   (11)   Datele cu caracter personal sunt colectate, prelucrate și publicate în conformitate cu Regulamentul (CE) nr. 45/2001.
   Articolul 5
   Mod de funcționare
   (1)   Forumul este prezidat de către un reprezentant al Comisiei.
   (2)   Cu acordul serviciilor Comisiei, forumul poate înființa subgrupuri care să examineze probleme specifice, pe baza unor termeni de referință definiți de forum. Aceste subgrupuri sunt desființate imediat după ce și-au îndeplinit mandatul.
   (3)   Președintele poate invita ad-hoc experți din afara forumului, care dețin competențe specifice în legătură cu un subiect de pe ordinea de zi, pentru a participa la activitatea forumului sau a subgrupului. De asemenea, președintele poate acorda statutul de observator unor persoane sau organizații, așa cum sunt definite în regula nr. 8 alineatul (3) din regulile orizontale aplicabile grupurilor de experți (5), precum și unor țări candidate. Mai exact, pot fi invitați ca observatori reprezentanți ai țărilor în curs de aderare și ai organizațiilor internaționale.
   (4)   Membrii și reprezentanții acestora, precum și experții și observatorii invitați trebuie să respecte obligațiile de secret profesional prevăzute în tratate și în normele de punere în aplicare a acestora, precum și normele de securitate ale Comisiei privind protecția informațiilor clasificate UE, prevăzute în anexa la Decizia 2001/844/CE, CECO, Euratom. Dacă aceste obligații nu sunt îndeplinite, Comisia poate lua toate măsurile adecvate.
   (5)   Reuniunile forumului și ale subgrupurilor acestuia vor avea loc în principiu la unul dintre sediile Comisiei. Comisia asigură serviciile de secretariat. La reuniunile forumului și ale subgrupurilor acestuia pot asista și alți funcționari ai Comisiei interesați de lucrări.
   (6)   Forumul adoptă propriul regulament de procedură pe baza regulamentului de procedură standard pentru grupurile de experți.
   (7)   Comisia publică documentele relevante despre activitățile desfășurate de forum, fie prin includerea acestora în registru, fie prin intermediul unui link al registrului către un site internet dedicat. Nu se publică documentele a căror divulgare ar submina protecția interesului public sau privat în sensul articolului 4 din Regulamentul (CE) nr. 1049/2001 (6).
   Articolul 6
   Cheltuielile aferente reuniunilor
   (1)   Participanții la activitățile forumului nu sunt remunerați pentru serviciile pe care le prestează.
   (2)   Comisia rambursează cheltuielile de deplasare și, dacă este cazul, cheltuielile de ședere ale participanților la activitățile forumului în conformitate cu dispozițiile în vigoare în cadrul Comisiei.
   (3)   Respectivele cheltuieli sunt rambursate în limitele creditelor disponibile alocate în cadrul procedurii anuale de alocare a resurselor.
   Articolul 7
   Aplicabilitate
   Prezenta decizie se aplică până la 30 septembrie 2018.
   
      Adoptată la Bruxelles, 3 iulie 2012.
      
         
            Pentru Comisie
         
         Algirdas ŠEMETA
         
            Membru al Comisiei
         
      
   
   
      (1)  Comunicarea Comisiei către Consiliu, Parlamentul European și Comitetul Economic și Social European privind o strategie coordonată de îmbunătățire a luptei împotriva fraudei în domeniul TVA în Uniunea Europeană, 1 decembrie 2008, COM(2008) 807 final.
   
      (2)  COM(2011) 851, 6.12.2011.
   
      (3)  JO L 317, 3.12.2001, p. 1.
   
      (4)  JO L 8, 12.1.2001, p. 1.
   
      (5)  C(2010) 7649 final – Comunicare a Președintelui Comisiei: Cadru pentru grupurile de experți ale Comisiei: reguli orizontale și registru public.
   
      (6)  Scopul acestor excepții este să se protejeze securitatea publică, afacerile militare, relațiile internaționale, politica financiară, monetară sau economică, viața privată și integritatea persoanelor, interesele comerciale, procedurile judiciare și consultanța juridică, anchetele/inspecțiile/auditurile și procesul decizional al instituției.